ARC IRIS: de febrer 2010\nLA CONSELLERIA D'EDUCACIÓ DEIXA TIRAT A BENIFAIRÓ\nEl populisme barat del PP de Tavernes respecte de l'assignació d'alumnes al nou institut la Valldigna ha sortit efecte, i la Conselleria d'Educació ha acordat reordenar les adscripcions per beneficiar a Tavernes, i ho ha fet exclusivamente a costa de Benifairó. D'aquesta manera, per tal d'augmentar el nombre d'alumnes de Tavernes que aniran a l'institut nou, s'ha hagut de sacrificar als alumnes de Benifairó, que si inicialment quedaven adscrits al nou institut, ara s'ha decidit que seguiran anant al vell.\nI perquè ha estat Benifairó la víctima? Principalment hi han influit les perspectives electorals. A Benifairó el PP no té perspectives de mejar-se una rosca les pròximes eleccions, i per tant, a la Conselleria d'Educació i a la direcció del PP tant els fa la reacció dels veïns de Benifairó. Ara bé, Simat no anaven a tocar-lo perquè les perspectives electorals del PP a aquest munici són distintes.\nEstem davant un xantatge sense precedents i d'una instrumentalització política del poder institucional en mans del PP en benefici propi.\nSimat ha estat solidari amb Benifairó i a través dels órgans de la seua comunitat escolar ha expressat el rebuig a l'ordre de la conselleria que reassigna els alumnes, tot i que a Benifairó en un principi desconfiaven de la reacció dels simaters.\nNi Simat ni Benifarió poden tolerar que la conselleria haja cedit al xantatge de l'alcalde de Tavernes, i el que han de fer ara és negar-se a acudir als instituts que els pertoca i reclamar-ne un de propi.\nPublicat per ARC IRIS SIMAT a 21:24\nSIMAT VOL TREURE PUNTA A LA RUTA DELS MONESTIRS\nLa ruta dels monestirs, un projecte en el que s'han involucrat cinc ajuntaments de la Ribera Alta, la Safor i la Vall d'Albaida, la Generalitat i la Diputació de València, i que va inaugurar el president de la Generalitat el 14 de març de 2008, encara no ha tingut una repercussió significativa sobre l'activitat turística a Simat.\nL'Ajuntament de Simat està decidit a capgirar la situació i ha decidit organitzar rutes periòdiques el darrer diumenge de cada mes per tal d'activar el tràfec de caminants. La primera etapa es recorrerà diumenge 7 de març. Un autobús eixirà des de la portalada de l'antic monestir de Simat a les 08:30 amb destinació Gandia per a fer un itinerari a peu fins a Almiserà, recorrent el centre històric de Gandia, la ribera del Serpis, l'antic traçat del ferrocarril d'Alcoi, Almoines, Beniarjó, Beniflà, Palma, Ador, el monestir de Sant Jeroni a Alfauir, i Ròtova, per a vorejar el riu Vernissa fins arribar a Almiserà. Allí els participants tornaran a pujar a l'autobús de tornada a Simat cap a les 17:00 hores. A Simat les inscripcions per a fer aquest recorregut, que conforma l'etapa 1 de la ruta, es poden fer a l'Oficina de Turisme (telèfon 96 2810920).\nLa segona etapa s'hi recorrerà el 28 de març, i la tercera coincidirà amb el 25 d'abril.\nL'esmorzar i el dinar es faran en ruta, pel que cal portar entrepans i beguda\nLa ruta completa unix les comarques de la Ribera Alta, la Safor i el Vall d'Albaida, recorrent 17 municipis i 5 monestirs. A través d'una sendera de gran recorregut, el GR-CV 236 (de 90 km), esta ruta permet recórrer sengles antigues d'origen medieval (com el Pas del Pobre), vies pecuàries, camins reals, senderes de muntanya, camins rurals i antigues vies de ferrocarril, a més de conéixer cinc monestirs de les comarques centrals, que van ser importants centres espirituals i culturals de la nostra terra, els monestirs de La Murta (Alzira), Aigües Vives (Carcaixent), Santa Maria de la Valldigna (Simat de la Valldigna), Sant Jeroni de Cotalba (Alfauir) i Corpus Christi (Llutxent).\nTot i això, dos anys després de la inauguració d'aquest paquet turístic, els fruits no són encara els desitjats per a Simat, tot i disposar del principal atractiu de la ruta.Potser el poble més beneficiat ha estat fins ara Llutxent, i s'hi instalarà un hotel-escola finançat per la Generalitat.\nSIMAT ES RATIFICA EN EL PGOU\nDILLUNS, PLE ORDINARI\nEl ple ordinari convocat per al dilluns aprovarà la subsanació de les deficiències i la remissió de la documentació requerida per la Conselleria de Medi Ambient, Aigua, Urbanisme i Habitatge, com a condició per a l'aprovació definitiva del Pla General d'Ordenació Urbana (PGOU). D'aquesta forma l'ajuntament es ratifica amb la proposta de PGOU remesa a València (desatendre la petició de subsanació haguera suposat el desistiment), i alhora en fa cas omís de les reivindicacions de l'empresa Ática, que demanava un nou PGOU que contemplara una zona residencial i un camp de golf a la partida de Mig l'Horta, i que s'exposara de nou al públic.\nJustament per a evitar el nou periode d'exposició al públic, el govern local va remetre un pla general que qualifica el Mig l'Horta com a sòl no urbanitzable comú, atenent al primer requeriment de subsanació, que va obligar a retirar la qualificació del Mig l'Horta com sòl urbanitzable. La nova figura de sòl no urbanitzable comú atorgada al Mig l'Horta no convenç Ática perquè, a més de deixar en stand by l'actuació urbanística pel temps que la corporació considere oportú, obri les portes a projectes distints del que ella té preparat.\nAra bé, el sòl no urbanitzable comú permet d'adjudicar en qualsevol moment una macroactuació urbanística. Eixe és el motiu pel que EU-Arc Iris es va pronunciar en contra i va reclamar un model distint de desenvolupament.\nLa tramitació del PGOU, d'altra banda, està generant importants tensions al si del tripartit, com ha quedat palès amb les declaracions que s'han fet en premsa els darrers dies.\nELS PARES REPAREN LA TANCA DEL PARC\nEls propis pares van decidir anar per feina i reparar pel seu compte diversos desperfectes a la tanca del parc infantil del Passeig Nou d'Octubre, on sobreeixien perillosos claus a causa del despreniment de les fustes verticals. Ni curts ni mandrosos, un parell de pares van portar el martell de casa i van reparar la tanca, tot pensant que comunicar la incidència a l'ajuntament i esperar la intervenció del personal municipal haguera suposat endarrerir la solució.\nPublicat per ARC IRIS SIMAT a 11:53\nMILLORES AL PLA DE CORRALS\nUna subvenció ha permés acometre millores urbanes a la zona de la Font Roja, al Pla de Corrals, on s'està remodelant el paratge i reposant les voreres. A la imatge, l'alcalde conversa amb els responsables de Construccions Ringo.\nSERRA ES PERMET DE DESAFIAR AL PSPV\nEl regidor d'Esquerra (Republicana) a l'Ajuntament de Simat, la persona de més pes al multigovern, i l'únic integrant del govern amb personal eventual al seu servei, Joan Serra, ha llançat un desafiament al PSPV. Ha quedat reflectit a la premsa del cap de setmana, on en un article sobre la diversitat d'opinions al voltant de l'urbanisme, Serra ha dit al PSPV que si té clar que vol golf i urbanització residencial "ho té fàcil, que pacte amb el PP".\nLa primera pregunta, llavors, és perquè Serra va pactar amb el PSPV, coneixent com coneixia el seu programa urbanístic. I la segona pregunta és, si tan clar té Serra la negativa a cap transformació de la partida de Mig l'Horta, perquè ha consentit la seua clasificació com a sòl no urbanitzable comú, que deixa la porta oberta a qualsevol intervenció, sense atorgar avantatges a la proposta d'Àtica, que és la que està pressionant per a incloure al PGOU la proposta que ella té projectatada. I entre uns i altres, el Bloc jugant a la indefinició.\nEl desafiament de Serra deixa una cosa en evidència: la feblesa i la incongruència del Pacte de Progrés. Si Joan Serra fóra coherent deuria abandonar immediatament el govern local, i si el PSPV tinguera sentit de la coherència, hauria de prescindir de forma immediata de Joan Serra al govern local.\nPRESSUPOSTOS SENSE PARTICIPACIÓ\nEl govern local ha desobeït el mandat del ple d'elaborar uns pressupostos participatius, i a més ha entrat en greus contradiccions. Només cal recordar que un dels motius que va donar per tal de justificar el retard en la presentació dels pressupostos és que anava a sotmetre'ls a un procés de participació ciutadana.\nNo només els ha elaborat sense cap tipus de participació, sinó que la manca de voluntat política de fer partíceps als veïns ha quedat palesa en el fet de que en la setmana prèvia a la presentació dels pressupostos la regidora de Participació Ciutadana ha estat de vacances esquiant a la setmana blanca d'Andorra.\nEU-Arc Iris prepara ara la postura a prendre davant uns pressupostos que d'entrada mereixen el vot en contra per diversos motius, però en especial per l'elaboració d'un llistat fictici d'ingressos que fia els comptes a conceptes volàtils com ara les multes de trànsit, multes per infraccions urbanístiques i altres multes. És a dir, si per una d'aquelles els conductors de Simat decidiren tots plegats deixar de cometre infraccions de trànsit, farien entrar en dèficit els comptes municipals.\nD'altra banda, cal que el multigovern explique com ha calculat l'import exacte a ingressar en concepte de multes per infraccions urbanístiques, sense resoldre els expedients infractors, i obviant la defensa legítima dels afectats.\nL'AJUNTAMENT REBUTJA TOTES LES AL.LEGACIONS DE LES FOIES\nLa totalitat de les al.legacions que van presentar 83 propietaris de les Foies contra la decisió d'imposar contribucions especials per a completar una subvenció destinada a reparar danys de pluges, més la que va presentar EU-Arc Iris, han estat rebutjades. El multigovern local porta a la comissió de dilluns l'escrit de contestació a les al.legacions en el que amb uns raonaments que sentaran jurisprudència, diu que no procedeix acceptar cap al.legació, i proposa per tant l'aprovació definitiva de les contribucions especials.\nEl geni que ha redactat les respostes, que a hores d'ara no sabem qui és però ens assabentarem, se les deu haver vist per a rebuscar arguments en contra de les al.legacions. Fins i tot arriba a dir que el greuge comparatiu cap als veïns de les Foies respecte dels del Pla de Corrals no és una al.legació de caràcter tècnic. Així les coses, l'ajuntament pot cobrar-li la taxa de fem a un veí sí i a altre no, i estarà legalment emparat perquè la decisió no és tècnica.\nL'informe és per a expulsar a l'autor del col.legi d'advocats, i difícilment es sostindran els raonaments en un contenciós-administratiu, on en tota probabilitat acabarà el litigi.\nPublicat per ARC IRIS SIMAT a 13:56\nEN QUÈ ES GASTA ELS DINERS L'AJUNTAMENT?\nPer visualitzar el llistat, punxar la imatge.\nAcí hi ha una relació detallada de l'apartat de despeses del Pressupost Municipal de Simat de l'any 2010 que portarà el govern local a la comissió informativa convocada per al dilluns 22 de febrer. Del Pressupost cal destacar diversos aspectes: les despeses de personal són vora el 50% del total, les inversions són pírriques, només 113.750 euros (no arriba al 4%), les dietes de la corporació són de 6.000 euros, i a més hi ha un apartat de protocol i representació dotat amb 9.000 euros, i un apartat de locomoció (¿?) de la corporació de 4.000 euros. Els telèfons ixen per un pico, atés que a més dels 4.900 euros per als telèfons de l'Ajuntament, la corporació, és a dir, el membres del tripartit i l'assessor, tindran 7.000 euros per a tirar de mòbil. És una xifra d'escàndol a un municip com Simat.\nI com aconsegueix el tripartit quadrar els comptes? Doncs estirant al màxim la recaptació. Crida l'atenció la previsió d'ingressar 138.000 euros per multes urbanístiques. Amb multes de trànsit i dels gossos que caguen l'ajuntament preveu ingressar 7.000 euros, xifra que casualment coincideix amb la despesa amb telefonia mòbil. I la nova taxa de clavegaram que es va inventar Joan Serra l'any passat l'Ajuntament ingressarà 100.000 euros, pràcticament les inversions reals, amb la qual cosa si no s'haguera creat aquesta taxa no tindríem inversions reals. L'aigua potable aporta a l'Ajuntament uns ingressos de 150.00 euros, i d'altra banda, la raquítica activitat comercial i empresarial a Simat queda reflectida en els ingressos per IAE, que són ridículs. També s'estira la recaptació per guals després de que Joan Serra haja obligat a contractar guals a totes les plantes baixes encara que estiguen en zones on no s'hi pot estacionar.\nPublicat per ARC IRIS SIMAT a 11:06\nCOMENCEN LES OBRES D'AMPLIACIÓ DE LA CASA DE LA CULTURA\nEls treballs previs de prospecció que s'estan realitzant al solar annexe a la casa de la cultura, com il.lustra la imatge, anuncien el començament de les obres de remodelació i ampliació del centre cultural, un projecte en el que l'Ajuntament de Simat ha invertit bona part dels diners que li corresponen del Pla Confiança de la Generalitat.\nEs tracta d'una obra que la Generalitat devia haver costejat amb recursos corrents plasmats als pressupostos anuals per tal de poder destinar el Pla Confiança a altres projectes. No obstant, Simat s'ha vist obligat a destinar el Pla a acometre obres que la Generalitat ha eludit acometre pels mitjans ordinaris.\nÉs una obra necessària. Simat té ara una casa de la cultura obsoleta, que no està homologada, i per tant no pot oferir els serveis que presta en condicions. Cap de les estances, ni tan sols la planta baixa, és accesible. Ara, amb la remodelació, s'ampliarà la biblioteca, s'hi instalarà ascensor, i s'habilitaran estances per a usos diversos.\nUN COTXE S'ESTAVELLA CONTRA LA NOVA FONT MENOR\nUn jove de Simat es va estavellar amb el seu vehicle contra la nova Font Menor diumenge de matinada, i va causar desperfectes en la tanca perimetral. Per sort, l'ocupant del vehicle va eixir il.lés.\nPublicat per ARC IRIS SIMAT a 10:57\nREBEL.LIÓ A LA MANCOMUNITAT\nSimat i Benifairó han decidit reduir en un 25% la seua aportació al pressupost de la Mancomunitat de la Valldigna, i és clar, Tavernes, que aporta gairebé el 80% dels recursos, els ha anat a la saga. Conseqüències: enguany els actes del Dia de la Valldigna quedaran minvats, s'hi suprimirà el soparot dels premis, el castell de focs artificials, i potser alguna cosa més. Per a Arc Iris, no obstant, es podria suprimir la pròpia Mancomunitat, atés que si la seua funció era organitzar revetlles, castells i soparots el Dia de la Valldigna, i ara ja no ho ha de fer perquè no té diners, no té cap sentit mantindre un mamut burocràtic que xucla mig milió d'euros anuals en despeses corrents, despeses de personal, i calendaris. El Dia de la Valldigna, d'altra banda, era un artifici. La Valldigna ja tenia el seu dia des de temps immemorials en el segon dimecres de juliol, i l'hem deixat morir.\nLa Mancomunitat mor per la seua pròpia inactivitat, que l'ha convertit un organisme absolutament prescindible. Si l'ens comarcal prestara serveis essencials o fóra un vertader órgan de vertebració comarcal amb poder de decissió, a cap municipi se li ocorreria retallar el pressupost, i menys encara abandonar l'ens com va fer Barx ara fa dos anys. Però com que no presta cap servei essencial, als ajuntaments tant els fa estar com no. No és possible, d'altra banda, que la composició de l'ens haja d'estar supeditada constantment al vaivé polític i a la voluntad dels consistoris de torn.\nL'AJUNTAMENT COMENÇA A PRENDRE'S DE DEBÒ LA QUALIFICACIÓ PROFESSIONAL DEL SECTOR HOSTALER\nL'Ajuntament de Simat sembla que s'ha pres de debò d'una vegada la qualificació professional dels treballadors als sectors relacionats amb el turisme. La Regidoria de Promoció Econòmica, en col.laboració amb la recentment constituïda Associació de Comerciants i Empresaris de Simat, ha organitzat un curs d'atenció, imatge i marketing en restauració dirigit a professionals de la hostalereia i la restauració, el que a Simat es coneix com baristes. Ara només cal una bona resposta dels baristes i la seua predisposició a aprendre totes les coses que puguen fer de Simat un reclam.\nEl curs s'impartirà entre els dies 1 i 4 de març, i els inscrits aprendran tècniques d'atenció al client per millorar els serveis, així com la presentació de plats, imatge, menús, publicitat i comercialització.\nD'altra banda, s'ha organitzat un segon curs els dies 9 i 10 de març dirigit a cuiners, ajudants i responsables d'empreses de restauració per ampliar la seua carta amb aperitius, pinxos i tapes.\nAquest és un pas imprescindible per a que les persones que visiten Simat no acaben dinant i sopant al Puig-Mola, a la Drova o a las Cinco Hermanas.\nELS PROPIETARIS DEL PAI DE LA FONT MENOR PERDEN LA PACIÈNCIA\nEls propietaris afectats pel retard en l'aprovació de l'actuació urbanística de la Font Menor comencen a perdre la paciència i barallen la possibilitat de reclamar danys i perjudicis per la paralització d'una urbanització que havia d'estar enllestida fa cinc anys. La darrera notícia que Arc Iris té d'aquesta actuació és de 2008, quan es va anunciar que l'arquitecte Bernardo Montserrat anava a presentar al mes de setembre el projecte d'urbanització. D'aleshores ençà s'ha perdut el rastre i hui no sabem si el tècnic ha finalitzat el projecte o ha estat massa ocupat amb el circuit de fòrmula 1 que està construint a Hongria.\nAl llarg d'aquest anys la zona s'ha anat degradant, ha sofrit inundacions periòdiques com les actuals, i les perspectivas que es van crear entre els propietaris s'han esvaït. A més, es va destruir el sistema de reg de la Font Menor i com a conseqüència alguns bancals han estat regant amb aigua potable.\nPublicat per ARC IRIS SIMAT a 13:35\nRUS MIMA A TAVERNES\nL'alcalde de Tavernes, Manolo Vidal, va visitar ahir al president de la Diputació, Alfonsito Rus, i va tornar a casa amb 380.000 euros a la butxaca per a equipaments per al seu poble. Per contra, l'alcalde de Simat no ha pogut ni ser rebut pel president de la Diputació, tot i haver-ho demanat en diverses ocasions, fins l'extrem que el PSPV va aconseguir que el ple municipal reprovara l'actitud de Rus.\nPotser per això, i perquè el ple de Simat ha condemnat també les declaracions de l'alcalde de Xàtiva en les que denigrava els professors, Alfonso Rus no vol ni rebre l'alcalde Mainar. No obstant, abans de reprovar-lo al ple municipal, l'alcalde de Simat no va aconseguir mai ser rebut per Rus. Ara a Simat només arriben les subvencions que Rus no pot evitar concedir.\nLa discriminació de Simat va més enllà de la Diputació i s'estén a tots els organismes controlats pel PP. La gerent de la Fundació Jaume II ha tingut més d'una picabaralla amb Mainar, i la Generalitat fa mesos que no programa ni titelles. Les tasques de rehabilitació de l'antic monestir estan paralitzades, i els pressupostos de la Generalitat d'enguany tenen zero euros per a Simat. I perquè Camps no ha pogut denegar els diners del Pla Confiança, que sinó ho haguera fet.\nTot canvia pel que fa a les relacions amb Tavernes. És la sort d'anomenar-se Ernesto.\nPublicat per ARC IRIS SIMAT a 15:07\nL'AJUNTAMENT ESTUDIA ELIMINAR UN SENTIT DE CIRCULACIÓ A L'AVINGUDA DE LA VALLDIGNA\nEl govern local està considerant la possibilitat d'eliminar un dels dos actuals sentits de circulació a l'Avinguda de la Valldigna amb l'objectiu de recuperar els llocs d'estacionament de turismes a la vorera que recau a la circumval.lació, on ara s'ha aplicat la prohibició d'aparcar per a tot tipus de vehicles.\nArc Iris desconeix a hores d'ara si açò és una ocurrència o existeix un projecte de reordenació de l'avinguda. D'entrada, aquesta iniciativa es troba amb un inconvenient, atés que si se li dóna un únic sentit a aquest vial, altre vial ha d'absorbir el trànsit en el sentit contrari, i ara mateix no existeix eixe segon vial perquè l'avinguda paralel.la, la de la Safor, està inacabada a causa de la paràlisi del projecte d'urbanització del llavador de la Font Menor.\nD'altra banda, no existeix cap estudi que indique les repercusions de la mesura, o el sentit que se li ha de donar a l'avinguda, d'eixida o d'entrada. Per contra, una decisió d'aquestes característiques pemetria guanyar espai per a vianants a l'avinguda i generaria vora un centenar de llocs d'estacionament, molts més si s'opta per l'aparcament en bateria exclusivament per a cotxes.\nEls misteris es resoldran d'ací a poc, quan el multigovern tinga a bé compartir les seues idees amb la resta de veïns.\nPublicat per ARC IRIS SIMAT a 11:37\nÁTICA RECUPERA L'ÚS DE LES SEUES TERRES\nL'empresa immobiliària Ática, una de les que més sòl ha acumulat a la partida del Mig l'Horta de Simat amb la perspectiva de que s'autoritzara el camp de golf i la macrourbanització, ha demanat als antics propietaris, que encara estaven conreant les terres amb permís de l'empresa, que abandonen l'activitat. La immobiliària ha decidit recuperar l'ús del sòl després d'una tensa reunió que els seus representants van mantindre amb l'alcalde, i que va acabar amb trencament de palletes. Com a conseqüència, Ática ha demanat als anteriors propietaris que cullen les actuals collites i posen les terres a disposició de l'empresa, actual propietària.\nÁtica havia accedit a cedir l'ús dels bancals als anteriors propietaris en tant no s'aprovés el camp de golf, però davant del retard i la manca de perspectives, potser ara la immobiliària pense dedicar-se a l'activitat agrícola.\nEl desacord amb l'ajuntament té diversos orígens. Per una banda tenim un redactor del PGOU, l'arquitecte Bernardo Montserrat, que està desatenent les seues obligacions amb Simat. Montserrat té un peu a Gandia i l'altre a Hongria, on està construint un circuit de Fòrmula 1 calcat del de Xest, que també és obra seua. Eixa tasca no li ha permés d'ocupar-se de forma adequada a resoldre el trencaclosques amb el que s'ha convertit l'urbanisme a Simat, una situació, d'altra banda, que podria servir a l'Ajuntament per denunciar el contracte amb l'arquitecte i rescindir-lo.\nI d'altra banda tenim un govern local heterogeni on cadascú estira en una direcció. El PSPV era partidari d'autoritzar l'actuació urbanística, Esquerra (Republicana) era poc inclinada però es va engolir la figura de sòl no urbanitzable comú, que vol dir que ara no però més endavant potser. I del Bloc no sabem si vol carn o peix.\nPer últim tenim una Conselleria de Medi Ambient, Aigua, Urbanisme i Habitatge que està a punt d'enviar un encàrrec a l'Ajuntament de Simat: el PGOU que vostès han remés no és vàlid i si volen que s'aprove han de sotmetre'l a un procés d'exposició al públic. Amb això, s'acomplirà el que va avançar Arc Iris fa dos anys: que s'esgotarà el mandat sense haver avançat un pam. Tots estimaven Simat, però entre tots el van matar.\nPublicat per ARC IRIS SIMAT a 10:53\nSIMAT DESTINARÀ DINERS DEL PLA CAMPS A REMODELAR EL POLIESPORTIU\nDescartat el trasllat del poliesportiu i perdudes les esperances d'un nou PGOU que contemple una reubicació, l'Ajuntament de Simat ha optat per destinar part dels diners del Pla Confiança de la Generalitat a millorar les instal.lacions, segons ha pogut confirmar Arc Iris de fonts municipals. El govern local ha contactat fins i tot amb una empresa de Gandia especialitzada en aquest tipus de treballs.\nEl projecte consisteix en reparar la pista de bàsquet, que està pràcticament inutilitzable a causa dels clots a la canxa, la remodelació de les pistes de tennis, la instal.lació de gespa artificial al camp de futbet, la substitució de tot l'enreixat del perímetre i pistes, i diverses reformes als vestidors. D'altra banda, està previst que al finalitzar l'actuació es regule l'accés a l'ús de les instal.lacions, que ara s'utilitzen en la pràctica de forma lliure.\nEl poliesportiu de Simat està en l'actualitat en unes condicions que el fan impracticable per a qualsevol esport, i les inversions eren necessàries si s'ha descartat la reubicació. No obstant, les obres només afecten a les pistes esmentades, però no al camp de futbol, que seguirà sent un dels pitjors de tota la comarca. L'escola del Futbol Base desplega la seua activitat en unes condicions i uns equipaments lamentables, i la demanda d'ús del camp de futbol deixa en evidència la necessitat d'un segon camp per a Simat.\nPublicat per ARC IRIS SIMAT a 12:09\nEXPECTACIÓ A LA FONT GRAN\nLes obres de remodelació de la Font Gran alcen una gran expectació a tota hora. La gent no para d'apilar-se al voltant de les tanques per satisfer la curiositat per uns treballs que estan suposant un canvi dràstic en l'icona simatera.\nPublicat per ARC IRIS SIMAT a 14:11\nELS COLOMBAIRES ENCETEN LA TEMPORADA\nA les 16:30 hores d'aquest dissabte es dispararà del carrer de l'Om el coet que anuncia la primera prova de colombicultura classificatòria per a l'intercomarcal de Benissoda. Ahir dijous passat ja s'hi va fer una prova, i des d'ara es soltaran els coloms dos vegades per setmana, dimarts i dissabte, fins sis proves. Els deu primers classificats aniran a l'intercomarcal.\nPublicat per ARC IRIS SIMAT a 14:08\nEL SECRETARI CRIDA L'ATENCIÓ A SERRA\nEl multiregidor Joan Serra, que ahir va presidir el seu primer ple en absència de l'alcalde, anava disposat a fer d'aquesta eventualitat un esdeveniment imborrable, com l'esmorzar de l'oració de Zapatero i Obama, i va fer intenció d'obrir la sessió amb un discurs cerimonial. No obstant, el secretari municipal se'n va adonar i va demanar a l'alcalde accidental que es deixara d'històries i acabara prompte, que tenien feina. Les paraules textuals van ser "va, joan, va, que hi ha pressa i tenim feina". El toc d'atenció no va passar desapercebut per la totalitat de la corporació.\nCOMENÇA LA PAVIMENTACIÓ DE LA FONT GRAN\nLa nova Font Gran comença a prendre forma amb la pavimentació de l'esplanada del passeig Nou d'Octubre amb rajoles de gres d'alta durabilitat i optimització per tal de reduir les patologies més freqüents en aquest tipus de recobriments en espais públics a l'aire lliure. D'altra banda, està alçant molta expectació la contundència de la intervenció al perímetre del manantial, el resultat final del qual trenca de forma rotunda amb el que hi havia ara.\nEl segon alcalde, Joan Serra, ha presidit hui en absència de l'alcalde, un ple de la corporació convocat sense l'antelació prescrita per llei, per tal de refer les propostes d'actuacions a finançar amb el segon Pla Zapatero. El ple ha estat convocat amb 24 hores d'antelació, una precipitació imposada pel fet que la Delegació del Govern ha rebutjat una de les propostes que va fer l'Ajuntament de Simat per ser finançada amb aquest segon Pla. La renovació de l'enllumenat públic de carrers de l'entorn de l'antic monestir no s'acollia als requeriments del pla.\nDavant d'aquesta pifia, Serra en funcions d'alcalde va convocar un ple per a hui a les 9:30 del matí per tal de rectificar. No obstant, l'oposició ha acudit al ple sense conéixer la nova proposta d'actuació en substitució de la que ha rebutjat el Govern.\nPublicat per ARC IRIS SIMAT a 10:34\nMALESTAR ENTRE ELS TRANSPORTISTES, SATISFACCIÓ ENTRE ELS VEÏNS\nL'objectiu era impedir l'estacionament de camions, no eliminar cent places de cotxe.\nEls transportistes de Simat no han acollit de bon grat la decisió de l'Ajuntament de prohibir l'aparcament de camions a l'avinguda de la Valldigna, i així ho han expressat en diverses reunions, la darrera celebrada aquest dilluns.\nPer contra, els veïns estan encantats amb la iniciativa, encara que no entenen que la prohibició d'aparcar s'haja estès als cotxes, i que s'haja eliminat vora un centenar de places d'estacionament a un municipi que per la seua configuració urbana no va sobrat de llocs per a aparcar.\nFinalment l'ajuntament no ha habilitat cap zona per a estacionar camions, com va anunciar al seu dia el regidor d'Urbanisme i quatre coses més, tot i que s'han produït moviments de terra al solar de darrere de la Cosiva, no sabem a càrrec de qui ni amb quin objectiu. L'alternativa que se'ls ha donat als transportistes és el solar llogat per l'Ajuntament al carrer dels Brolls.\nTransportistes consultats per Arc Iris han amenaçat fins i tot en pagar els impostos de circulació dels seus vehicles a altres municipis.\nÉs evident que els camions no podien estacionar a una via urbana, i en eixe sentit la decisió de l'Ajuntament ha estat valenta, però no és menys evident que la mesura s'ha pres sense el consens necessari, a la vista de la reacció dels transportistes.\nPer a Arc Iris, la mesura que s'ha pres sobre l'avinguda de la Valldigna no ha estat suficientmente explicada. No s'entén que s'haja prohibit estacionar cotxes, i no es coneixen les intencions del govern local sobre aquest vial. La vorada que s'hi han instal.lat sembla provisional.\nEn qualsevol cas, per a Arc Iris el conflicte només té una causa: la manca de sòl industrial i terciari que deuria estar disponible des de fa vint anys, i que no sembla que vaja a estar disponible a curt ni a mitjà termini.\nPublicat per ARC IRIS SIMAT a 10:39\nSIMAT REMODELARÀ LA CASA DE LA CULTURA AMB DINERS DEL PLA ZAPATERO\nEl segon Pla Zapatero ha vingut com caigut del cel per a rehabilitar i homologar la Casa de la Cultura de Simat, un edifici dels temps de Marcel.lí Almiñana inhabilitat per a les seues funcions a causa de la manca d'accessibilitat. Bona part dels 380.000 euros del segon Pla E seran destinats a renovar i remodelar l'edifici per a que mantinga la seua funcionalitat com a Casa de la Cultura, i alhora homologar-lo per a que entre de nou als circuits de subvencions i programació.\nLa rehabilitació s'executarà seguint un projecte que està redactat des de fa anys i que no mai s'ha executat, i consistirà en la reordenació d'espais, reubicació de serveis, eliminació de barreres arquitectòniques, instal.lació d'ascensor, i pla d'emergència.\nÉs un mal menor davant la impossibilitat de construir una nova Casa de la Cultura aprofitant el solar municipal annexe, tal com era el desig de l'alcalde. La negativa de la Generalitat a subvencionar qualsevol equipament a Simat ha portat al govern local a decantar-se per l'opció del Pla Zapatero, que no permetrà disposar d'una nova Casa de la Cultura, però si més no, farà funcional la que tenim.\nL'AJUNTAMENT REBUTJA TOTES LES AL.LEGACIONS DE LES...\nCOMENCEN LES OBRES D'AMPLIACIÓ DE LA CASA DE LA CU...\nL'AJUNTAMENT COMENÇA A PRENDRE'S DE DEBÒ LA QUALIF...\nELS PROPIETARIS DEL PAI DE LA FONT MENOR PERDEN LA...\nL'AJUNTAMENT ESTUDIA ELIMINAR UN SENTIT DE CIRCULA...\nSIMAT DESTINARÀ DINERS DEL PLA CAMPS A REMODELAR E...\nMALESTAR ENTRE ELS TRANSPORTISTES, SATISFACCIÓ ENT...\nSIMAT REMODELARÀ LA CASA DE LA CULTURA AMB DINERS ...


Marzà: “Augmentem un 142% respecte al 2017 les ajudes a les federacions esportives per al programa Esport a l’escola”\nL’objectiu és fomentar la pràctica de l’activitat física i el coneixement i la divulgació de modalitats esportives en l’àmbit escolar.\nAquestes subvencions, de 20.000 euros per a cada federació, han sigut concedides a 16 federacions esportives. Es tracta de la federació d’atletisme; la federació de bàdminton; la federació de beisbol, softbol i futbol americà; la federació d’escacs; la federació d’esgrima; la federació d’esport d’orientació; la federació d’esports adaptats; la federació d’handbol; la federació d’hoquei; la federació de judo i disciplines associades; la federació de pàdel; la federació de rugbi, la federació de salvament i socorrisme; la federació de tenis de taula, la federació de triatló, i, finalment, la federació de voleibol.


El CF Calella vol començar la pròxima temporada a La Muntanyeta | Ràdio Calella Televisió\nEl CF Calella vol començar la pròxima temporada a La Muntanyeta\nEl camp de gespa artificial de La Muntanyeta encara no ha acollit encara cap partit oficial del CF Calella, que ha anunciat que pujarà a les noves instal·lacions a partir de setembre per l’inici de la temporada 2021/22. El club ha estat concentrant tota l’activitat al Camp de Futbol de Mar, on hi continuaran tots els seus equips de futbol 7.\nEl president del CF Calella, David Garcia, condiciona el trasllat d’entrenaments i competició dels equips de futbol 11 a La Muntanyeta a la finalització de les obres a la zona de vestidors i emmagatzematge. Ha explicat que no hi van pujar perquè no tenien espai on guardar el material.\nLa previsió és que la temporada 2021-22 comencem a La Muntanyeta. Tot i que l’Ajuntament ens ha donat l’opció d’anar alternant els dos camps, ja començarem a dalt sobretot amb el futbol 11, i ho farem amb moltes ganes …) Hi han d’haver uns mòduls per guardar el material, que s’han d’acabar de concretar.\nEl primer equip del CF Calella ha acabat la temporada en la quarta posició de la classificació. L’equip de Fede Saracho arribava a l’últim partit de lliga amb opcions al títol, però no depenia d’ell mateix. Els calellencs van fer els deures davant el Premià de Dalt, guanyant per 1 gol a 0; però els seus rivals tampoc van perdonar en els seus respectius enfrontaments i finalment el campionat se l’ha adjudicat el Llavaneres.\nSegüent Queden cinc pacients Covid ingressats a l’Hospital de Calella\nAnterior Campolier defensa la seva innocència pel cas de l’exsecretari de l’Ajuntament\nEls accidents laborals baixen al Maresme\nVictòria de les noies i un punt pels nois de l’Escola Pia de Volei


Enguany celebrarem santa Catalina per terres de sa Pobla. Cal destacar que són dies de fira, mirau per on, d'aquelles que agraden tant: GASTRONÒMICA\nPublicat per ADAIB 2 comentaris:\nHola, us he penjat a l'entrada "Àlbums" les fotos de la darrera reunió i també les de l'anada a Cabrera. Si ho trobau també hi puc pujar les de les altres dues reunions "especials" a Menorca. Salut! Llorenç\nPublicat per llorenç Cap comentari:\nDijous, dia 27 d'octubre, se celebrarà una roda de premsa convocada per Adesma per donar a conèixer un manifest sobre les retallades.\nA la roda de premsa hi assitiran representants de les tres associacions de directors de centres publics -primària, secundària i adults- de la comunitat i se manifestaran en relació a les retallades anunciades pel govern.\nJornades 14 i 15 d'octubre\nForen molt profitoses.\nS'hi va respirar un gran ambient mescla de companyerisme amb una enorme passió per la formació de les persones adultes.\nTot els ingrdients hi eren. Quan arribar el mestre Tomeu Barceló, talment un gran cuiner -ara estan més de moda que els mags- féu que el pla estratègic s'elaboràs com si res.\nMoltes de gràcies Tomeu\nPublicat per Pecat Cap comentari:\nPublicat per ADAIB 1 comentari:\nLloc: Hotel Delta\n16:00 Elaboració Pla estratègic (I)\n09:30 Elaboració Pla estratègic (II)\nEnsenyaments per a Persones Adultes a la CAIB\nCabrera, que ets de bona\nRelació de Candidats Seleccionats per al Concurs de Selecció de Directors 2011\nRelació de Candidats Seleccionats per al Concurs d...


La Vila Joiosa - Notícies: L'Ajuntament de la Vila Joiosa conclou la redacció del projecte de rehabilitació del pont de l'antiga N-332 sobre el riu Amadòrio\nL'Ajuntament de la Vila Joiosa conclou la redacció del projecte de rehabilitació del pont de l'antiga N-332 sobre el riu Amadòrio\nEl projecte, abans d'iniciar l'obra, ha de ser presentat davant Cultura i a la Confederació Hidrogràfica del Xúquer per al seu vistiplau\nL'Ajuntament de la Vila Joiosa ha conclòs la redacció del projecte de reestructuració i rehabilitació del pont de l'antiga Nacional 332 sobre el riu Amadòrio. El projecte la redacció del qual s'ha finalitzat ha tingut un cost de 14.500 euros.\nAra, l'Ajuntament de la Vila Joiosa ha de presentar-lo davant Cultura i a la Confederació Hidrogràfica del Xúquer per al seu vistiplau, abans d'iniciar l'obra. Així ho ha assegurat hui el regidor d'Obres i Serveis Tècnics de la Vila, Kiko Carreres, que ha aplaudit la rapidesa dels tècnics, que "han conclòs un projecte d'obra complex i complet en un temps rècord", ha dit.\nEl projecte ha de superar encara algunes etapes administratives, com la de la Confederació, però el regidor confia que "les obres puguen iniciar-se aquest mateix any", encara que no ha pogut assegurar si serà abans o després de l'estiu. L'obra té un pressupost estimat de quasi 1,25 milions d'euros i inclou "demolicions i reconstruccions de les zones més afectades, reasfaltar la carretera o un accés a la llera des d'aquest". També es reforçarà l'estructura de formigó i s'intervindrà en els serveis "per a renovar la infraestructura d'aigua potable, les telecomunicacions i enllumenat públic" i en el tauler del pont, que ampliarà la zona per als vianants "perquè la ciutadania puga circular amb major comoditat per aquest", aclareix Carreres.\nEs tracta d'un dels projectes més ambiciosos que té previst l'Ajuntament de la Vila Joiosa per al 2022.\nNotícia publicada el 14 de Gener de 2022


Salesians Terrassa: Els inicis - Revista SMX\nSalesians Terrassa: Els inicis\nA partir de les seves inquietuds socials i religioses, un grup d’empresaris industrials de la ciutat, Antics Alumnes dels Salesians de Sarrià, Horta i Mataró, van demanar la fundació d’una Escola Professional Salesiana a Terrassa. Amb el suport de l’Alcalde de la ciutat, eclesiàstics i altres ciutadans es fundà la “Comisión Local Pro-Edificios Religiosos y Culturales” que va començar a reunir diners per iniciar les obres. El gener de 1957 se signaven, pel preu de 50.000 pessetes, les escriptures de compravenda dels terrenys que l’alcalde hauria bloquejat davant de pressions externes.\nEl setembre del mateix any, el salesià Ròmul Piñol, amb el seu germà Cèsar Piñol i la seva mare Teresa Aresté, es van instal·lar a Can Trullàs. Vivien a una casa petita, vora la riera i amb molta precarietat, al barri de La Maurina, un barri d’immigrants que s’estava formant als afores de Terrassa, molt pobre i sense pràcticament serveis ni infraestructures, conegut com “El Barrio de las Latas”.\nEl primer edifici a construir-se va ser el que va de la porta del carrer de Sant Lluís fins a l’actual recepció de l’escola, i un altre de més baix i perpendicular al primer, on hi ha el taller de mecànica.\nPrecisament la mecànica va ser la matèria principal en els primers anys de l’Escola Professional. Els primers alumnes provenien de l’empresa AEG, amb molt de pes a la ciutat, que també va col·laborar cedint algunes màquines per al taller.\nAmb l’arribada de dos salesians més, es va constituir la Comunitat Religiosa Salesiana que va començar a rebre alumnes d’Ensenyament Elemental, dels sis als vuit anys: una vuitantena, que havien de fer un llarg trajecte a peu fins a l’escola i que trobaven en Dom Ròmul i la seva família, la seva segona casa.\nDe seguida va néixer el Club Esportiu DOSA, el Teatre i l’Oratori festiu o esplai. El 1962 es va erigir canònicament la Parròquia de Maria Auxiliadora, tot i que les activitats pastorals no van començar fins al 1964.\nMentrestant, i vivint encara a la caseta, la comunitat va patir el desastre de la riuada del setembre del 62. Fugint per una finestra i unes escaletes que comunicaven al taller de mecànica van poder salvar-se, però van perdre-ho tot. Els primers auxilis van arribar dels Salesians de Sabadell i, un cop restablertes les comunicacions, de la Casa Inspectorial de Sarrià.\nL’estiu del 1963, Dom Ròmul i la resta de salesians van enderrocar la caseta on havien viscut fins llavors i en el seu lloc van fer construir el taller d’electricitat, el pis superior d’aules, els locals del Centre Juvenil i unes senzilles habitacions per a la Comunitat Salesiana.\nLes obres es van anar ampliant, amb la inauguració del menjador, l’església gran, l’ampliació dels tallers professionals, el teatre, els pavellons de les aules i l’acomodació dels patis. Dom Ròmul ja de gran repetia: “Va ser un començament difícil. Per això els pedrots més lletjos es posen als fonaments perquè no es veuen”.\nCal reconèixer que Dom Ròmul tenia esperit de fundador. Ell mateix és als orígens de les obres de Madrid-Vicálvaro i Atocha, Terrassa i Barcelona-Ciutat Meridiana.


Seventeen Code by Paradise: Burlesque\nL'autèntic paradís no està al cel, sinó a prop del Tibidabo. Això és el que asseguren les noies de Silk i Paradise, que s'han unit per organitzar una festa lèsbica, Seventeen Code. La sessió comptarà amb la DJ Simone. Hi haurà actuacions i una decoració ambientades en el món del burlesque. També es faran sortejos de tasts de vins i ampolles de cava.


El Clínic-IDIBAPS, centre de referència en l’estudi CORALLEEN de càncer de mama - Notícies - IDIBAPS\nA principis d’agost l’Hospital Clínic va incloure la primera pacient a l'estudi CORALLEEN, un assaig de fase II promogut pel grup cooperatiu SOLTI. Es tracta del primer assaig clínic a escala mundial on s'utilitza un biomarcador genòmic basat en 50 gens per seleccionar 90 pacients amb càncer de mama amb una mateixa biologia tumoral. L’objectiu és comprovar és si l’ús de tractament endocrí i ribociclib, un inhibidor selectiu dels enzims CDK4/6, ofereix un benefici clínic que sigui, com a mínim, comparable a la quimioteràpia estàndard. Els investigadors principals de l’estudi, en el que hi participen 21 centres a Espanya, són el Dr. Aleix Prat, cap del Servei d’Oncologia Mèdica del Clínic i de l’equip IDIBAPS Genòmica translacional i teràpies dirigides en tumors sòlids, i el Dr. Joaquín Gavilá, de l’Institut Valencià d’Oncologia.\nL'assaig CORALLEEN aleatoritza a les pacients amb càncer de mama localitzat o localment avançat amb un perfil genòmic Luminal B a rebre quimioteràpia neoadjuvant estàndard o bé tractament endocrí i ribociclib, durant 6 mesos. Posteriorment, s’operarà a les pacients. “Evitar o endarrerir la utilització d'agents citotòxics, així com l'optimització de la combinació dels fàrmacs dirigits que s'utilitzen en aquest assaig, suposaria una millora en la qualitat de vida de les pacients seleccionades, sigui quin sigui l’estadi en el que es trobi la malaltia”, explica el Dr. Aleix Prat, que afegeix que “és una molt bona notícia que des del Clínic liderem aquest tipus d'assaigs tan innovadors i importants per les nostres pacients. A més, és una satisfacció veure que això és el resultat de la bona entesa i col·laboració interna entre diferents laboratoris i serveis".\nPer part del Clínic, en l’estudi hi participa tot el Comitè de Càncer de Mama i el Dr. Tomás Pascual, investigador del Grup de Genòmica Translacional i Teràpies Dirigides de l’IDIBAPS, serà el medical monitor. D’altra banda, el laboratori del Dr. Prat de l’IDIBAPS, el Servei d'Anatomia Patològica i el Core Molecular del Centre de Diagnòstic Biomèdic (CDB) del Clínic han estat seleccionats com a laboratori de referència on es determinarà el biomarcador en qüestió. El Dr. Pedro Fernández, Cap de Secció d'Inmunohistoquímia i Patologia Molecular del Servei d'Anatomia Patològica, és el patòleg de referència de l’assaig i forma part del steering committee, i el Dr. Pedro Jares, del mateix servei, és el responsable de coordinar la determinació del test genòmic al Core Molecular.


POLÍTICA - 05/07/2019 16:09 / Redacció\nConeix l'espanyolista d'ICV que s'alegra que Raül Romeva estigui a la presó\nEl conseller legítim d'Afers Exteriors, Raül Romeva, cessat pels efectes de l'article 155 de la Constitución española i, posteriorment, empresonat a Madrid per l'aparell, judicial de l'estat, abans de formar part d'un govern independentista, va militar a Iniciativa per Catalunya Verds i se'n va desmarcar quan va veure la deriva espanyolista del partit.\nUna formació on també hi eren Joan Herrera i Joan Coscubiela. I tots sabem que el seu tarannà i les seves idees polítiques no són, precisament, independentistes. De fet, l'espectacle que va organitzar Coscubiela al Parlament, amb unes paraules duríssimes contra l'independentisme ho van aclarir si és que no estava prou clar. Romeva va fugir-ne a temps i es va integrar a Junts pel Sí i des d'aleshores treballa per la independència. Un gir, legítim i lògic, que no ha agradat a la militància del partit ecologista, desaparegut per l'"opa" de Podemos.\nGemma Esteve li recorda que ell "dorm cada dia a la mateixa hora" i que gràcies al seu salari de 9000 euros, els seus fills creixeran sense problemes. Finalment acaba amb una proclama espanyolista més pròpia de Ciudadanos o Vox: "La Llei és la Llei, feta per acomplir-se".\nParaules clau: ESPANYOLISTA INICIATIVA GEMMA ESTEVE RAÜL ROMEVA


Pep Callau & Pepsicolen • Dissabte 9 d’agost – Arxiu d'actualitat local\nPep Callau & Pepsicolen • Dissabte 9 d’agost\nAnimació infantil a la Plaça Poeta Sitjar de Castell d’Aro\nAnimació infantil, dissabte 9 d’agost (19 h) a la Plaça Poeta Sitjar de Castell d’Aro amb Pep Callau & Pepsicolen, un espectacle que combina tècniques de clown, música i dansa. La proposta s’emmarca en el programa d’activitats d’estiu (pdf) per a tots els públics que ofereix la regidoria de Turisme de l’Ajuntament de Castell-Platja d’Aro, en el marc de les accions pròpies d’una Destinació de Turisme Familiar (DTF), guardó de qualitat concedit al municipi aquest any 2014 per l’Agència Catalana de Turisme de la Generalitat.\nEls propers espectacles són en el marc de la Festa Major de Platja d’Aro (pdf) el concert Regaee per a xics amb The Penguins (15 agost), passejada en poni i taller de natura (16 agost) i festival amb inflables i festa de l’escuma (17 d’agost). També es pot gaudir del circuit de coxtes a pedals de Jumicar a la Plaça del Mil·lenari de Platja d’Aro (23 d’agost), del Mercat Medieval de Castell d’Aro –pdf– (23 i 24 agost), i de les propostes familiars de la Festa Major de Castell d’Aro –web– (5-11 setembre).\nDesprés de la primera edició de XALARO · Mostra d’espectacles i turisme familiar (21 i 22 de juny), durant tot l’estiu està en servei el Mini Club Infantil a la Platja Gran (21 juny-31 agost). Cada dilluns hi ha sessions d’animació infantil al Passeig Marítim -tallers, discomòbil, maquillatge, jocs gegants i tradicionals, festa de l’escuma, etc.- (23 juny-25 agost), i algunes de les accions de dinamització que s’hi fan cada dijous, també són per a tots el públics (3 juliol-28 agost).\nTambé a la Biblioteca M. Rodoreda (BMR) hi ha sessions de contes, tallers familiars interactius i la campanya de promoció de la lectura Llegir té premi! Altres activitats al llarg de l’estiu són la circulació de mini trens al Parc de l’Estació, el mercat d’artesania al Passeig Marítim, o la possibilitat de visitar el Museu de la Nina i el Parc dels Estanys, o la participació a les visites guiades familiars, teatralitzades, nocturnes o naturalistes (pdf).\nPep Callau & Pepsicolen • Dissabte 9 d’agost added by Redacció on 06/08/2014\nVerificació (no es una màquina) * Time limit is exhausted. Please reload CAPTCHA. × 2 = vuit


La primera dona àrbitra de la història a primera divisió La República\nDoncs sí, i malauradament és notícia. La pròxima temporada, a primera divisió, hi haurà una dona que serà àrbitra. Així doncs, poc a poc, potser veiem també igualtat de gènere al futbol. María Luisa Villa ja feia d’àrbitra assistent la temporada passada a la segona divisió A. Ara ho farà a primera. El que serà més interessant serà veure si els jugadors tenen el mateix posat a l’hora de queixar-se!\nAquest migdia es farà el sorteig del calendari de lliga de primera divisió per a la temporada 2007-2008. Una temporada que passarà a la història, ja que serà la primera vegada que a la lliga hi haurà una dona a la tripleta arbitral. La protagonista és María Luisa Villa i exerceix de jutge de línia. És estudiant de segon de Magisteri i ja feia d’àrbitra assistent la temporada passada a la segona divisió A. Ahir va saber que el Comitè Tècnic d’Àrbitres l’havia proposat per pujar de categoria i xiular, aquest any, a primera.\nEl Comitè Tècnic d’Àrbitres (CTA) li va comunicar la notícia ahir. “No m’ho esperava. Em fa moltíssima il·lusió, però no perquè sigui la primera dona a la qual li hagi succeït això, sinó per la satisfacció que em produeix que s’hagi reconegut la meva tasca. Vull estar a l’altura que m’exigirà la categoria”.


Un conductor borratxo encasta el seu vehicle contra la comissaria de Ripoll - Regió7\nUn conductor borratxo encasta el seu vehicle contra la comissaria de Ripoll\nL'home, que ha acabat detingut, havia anat a les dependències policials per presentar una denúncia\n14·10·20 | 10:45\nVehicle encastat contra l'entrada de la comissaria de Ripoll | Sindicat SAP-FEPOL\nEls Mossos d'Esquadra han detingut un home de 45 anys i veí de Ripoll com a presumpte autor d'un delicte de danys, d'atemptat contra els agents de l'autoritat i contra la seguretat viària per conduir temeràriament. Ha passat a les cinc de la matinada d'aquest dimecres. L'home, que presentava símptomes d'anar sota els efectes de begudes alcohòliques, s'ha dirigit a la comissaria per presentar una denúncia. Al cap d'uns minuts i mentre esperava a fora de l'edifici, ha engegat el seu vehicle i l'ha encastat a la porta principal de la comissaria. En aquell moment, no hi havia cap persona en aquesta zona de la comissaria i ningú ha resultat ferit.\nTot seguit, agents del cos l'han detingut i s'ha comprovat que només havia ocasionat danys a l'entrada de la comissaria de Ripoll. El detingut, de 45 anys i sense antecedents, és de nacionalitat marroquina i veí d'aquesta localitat. En les pròximes hores passarà a disposició del Jutjat d'Instrucció en funcions de guàrdia de Ripoll.\nDes del Sindicat Autònom de Policia (SAP-FEPOL), han lamentat l'incident tot dient que "posa novament sobre la taula la manca de seguretat a algunes comissaries del territori" com vénen denunciat "per activa i per passiva", han assenyalat per les xarxes socials.


Un sotsinspector del CNP relata insults de "traïdors" a responsables del PDeCAT que van entregar urnes a l'IES Tarragona\nDiversos agents expliquen com van "negociar" amb els votants per endur-se material electoral\nCàrregues policials contra votants i concentrats a l'IES Tarragona, l'1 d'octubre del 2017 ARXIU / ACN\nDimarts, 16 abril 2019 17:22\nUn sotsinspector de la policia espanyola ha explicat com van "negociar" amb votants perquè els entreguessin material electoral a l'IES Tarragona durant l'1-O. Ha detallat que les persones amb qui van negociar eren "interventors" del PDeCAT, que van arribar "a un acord" i els van donar dues urnes, paperetes i un 'pen drive'. Quan marxaven, ha dit que els concentrats ja no només insultaven els agents sinó que també als "responsables del PDeCAT" dient-los "traïdors". Tres agents més que van actuar en aquest centre han sostingut també que els votants els van entregar les urnes "després de negociar". Però hi ha hagut diferències sobre quant va durar la negociació. Mentre un ha parlat de mitja hora i tres quarts d'hora, un altre s'ha referit a una negociació que va durar "segles".\nAquesta tarda han declarat al Tribunal Suprem diversos agents que van actuar a centres de la ciutat de Tarragona l'1-O. Fins a quatre d'ells han reconegut que hi va haver una "negociació" a l'IES Tarragona que va acabar amb un "acord" per entregar les urnes. I l'agent 101.667 –a preguntes de la defensa- també ha reconegut que va acabar passant a un centre on ell també va actuar: el Sant Pere i Sant Pau.\nTots han relatat els insults amb què els van rebre els votants. A banda d'altres més comuns que ja s'han escoltat a la sala (com feixistes, fora les forces d'ocupació o assassins), uns dels agents ha dit que també els van dir 'perros de Rajoy' (en castellà). Un altre ha afirmat que els deien que es "cremarien" al vaixell. En aquest punt, Vox ha preguntat si hi havia referències a ETA. "No ho recordo", ha dit l'agent 97.881.\nTots ells van acabar amb alguna contusió i un ha relatat un cop als genitals que li va provocar "un dolor insuportable" i que va requerir de tractament d'antiflamatoris i analgèsics.\nCap ha reconegut l'ús de la defensa i ha dit que van apartar la gent "amb les dues mans". A preguntes de la defensa, han dit que no van actuar sobrepassant-se en l'ús de la força. "Alguna persona va poder caure a terra, però volar no vaig veure volar ningú", ha respost l'agent 90.079 a la lletrada de Jordi Cuixart, Marina Roig. "Hi va haver funció de control de masses, s'obre pas i ja està", s'ha limitat a dir l'agent.\nL'agent 101.667 –que també actua a l'institut Tarragona- ha relatat una "pluja d'objectes" i ha dit que els va caure per sobre des de llaunes de refresc, ampolles d'aigua, 'tetrabricks' o escopinades (a ell n'hi va caure una al cap, ja que anava de paisà). Un altre agent també ha dit que els hi tiraven també taronges.


Projectes a mida – Carla Garcia Durlan\nEntre moltes de les històries que l’Enric em va explicar sobre la seva relació, va escollir una de les seves primeres anècdotes en parella, una història plena d’humor i una planta. El disseny escollit va ser un anell que representava la planta i la llum que necessitava per viure. D’aquesta manera la peça no només parlava d’aquell dia, parlava de moltes altres coses que els caracteritza: La diferència entre els dos, l’equilibri, i sobretot, que ja no podien viure l’un sense l’altre.\nAnell Or blanc, diamant i maragda\nAquest encàrrec de l'Anna era transformar l'aliança del seu avi en un fermall per regalar al seu pare. En un principi volia fondre l'anell i reciclar l'or, però vam decidir deixar intacta l'aliança i construir al voltant d'ella.\nLa peça està composta per aquesta aliança que representa els seus pares, un vidre el seu fill major i el diamant la seva filla petita units per línies: els llaços familiars que ell i la seva dona han construït al llarg de la vida.\nPlata, vidre, diamant i ferro.\nEl dia del seu casament, la Nia va decidir posar-se un rellotge que li havia deixat la seva mare abans de morir. La corretja del rellotge eren fulles de plata fetes amb filigrana. L'encàrrec era fer-li unes arracades a joc a aquell rellotge i al vestit que s'havia comprat per aquell dia tan especial.\nPlata i diamants\nEn Marc, el dia del seu casament volia tenir un petit detall amb el seu avi, qui no podia assistir a causa de la seva malaltia, l'Alzheimer. Aquests bessons s'inspiren en els records que en Marc tenia d'ell: Un home fort que va aixecar un negoci començant com a mecànic de cotxes i el que la jubilació li va oferir l'oportunitat de seguir construint a través del seu enginy i metall.\nUn ‘look’ perfecte es conclou amb la joieria. Per això, la Puri volia unes Arracades per un vestit en concret. Em vaig inspirar a partir del color i la forma del vestit fins a culminar amb un complement que encaixava a la perfecció.\nUn Anell de compromís mot especial on la pedra (rubí) es troba a tot l’interior de l’anell ii va apareixent a partir del desgast com una metàfora del matrimoni. Com més s’usa la joia, més es mostra el que hi ha a dins, així com més temps dues persones estan unides, més es descobreixen.\nEls meus primers diamants\nDes de feia temps, la Montse volia els seus primers diamants. Va decidir unes Arracades per un ús diari. Com inconvenient, tenia els forats de les orelles esquinçats, així que vam dissenyar aquests discrets botons amb dos diamants per cada arracada. Com a resultat, una arracada per cada dia, que estilitza les seves orelles i es tapen els seus forats perfectament.\nAvui en dia els casaments s’han institucionalitzat en un estil d’esdeveniment molt concret i acotat. ¿Com sortir del convencional? Amb els petits detalls. En el seu cas, aquest nuvi volia uns bessons que transmetessin el seu caràcter més ‘macarra’ sense perdre l’elegància que requeria el moment. D’aquesta manera, un dels protagonistes del casament va poder crear el seu particular ‘gag’ sobre ell mateix en aquest dia tan especial.\nAnell de compromís elaborat en dos passos: En primer lloc, es va presentar una caixa amb l’anell d’or blanc i el diamant per demanar-li matrimoni. Seguidament, durant la demanada, la parella va recollir algunes pedres a Roma, la ciutat on estaven i que era especial en aquell moment. A la tornada, vam reconstruir l’anell junts, col·locant la pedra que van trobar durant el seu viatge.\nOr blanc, diamant i pedra\nLa germana de l’Anna volia desitjar-li una vida plena d’aventures, va pensar a representar-lo a través de la imatge d’una ploma. Per això, vam dissenyar aquest anell que era una ploma de plata realista per transmetre que volés ben alt, i alhora que aquesta mateixa ploma fos la que servís per escriure tots aquells vols.\nL’encàrrec va ser crear una peça amb el concepte dels 7 chakras energètics. Aquest collaret està format per set peces amb diferents materials que busquen un equilibri entre ells. De la mateixa manera, les formes i els anomenats materials descriuen de forma simbòlica cada un dels chakras.\nFusta, plata i rodocrosita\nEl punt de trobada entre clàssic i modern, ciutat i muntanya, valuós i auster; entre oposats o diferents que s’acoplen, s’acullen, es respecten… es troben.\nLa dualitat entre aquesta parella és present en els gustos i l’estil, però sempre troben un punt en comú, una atracció i un amor que els caracteritza. Aquesta premissa és la que va inspirar la creació d’aquesta joia i el seu ‘packaging’.\nEl solitari, d’estil clàssic i materials valuosos (or i diamant), es guarda dins un envoltori elaborat amb materials més austers, com la fusta de pi i una pedra de riu que va portar ell d’una de les seves excursions a la muntanya.\nOr blanc i diamant baggette\nFusta de pi i pedra de riu\nABRAÇATS A L’IMPREVIST\nUn grup d’amics volia celebrar els 30 anys d’Irene. El seu regal, una joia que fos especial i única, ja que volien agrair la seva manera de ser i que en el camí que encara li queda per recórrer notés la seva abraçada, i així s’expressa en el poema, que culmina amb el títol de la peça i que està gravada a la part de plata.\nEra important expressar la idea de llar com un lloc on un se sent protegit, per això el detall de fusta al braçalet és un tronc recollit a Calella, el seu poble natal.\nBraçalet Plata i fusta


Endívia - Origen i producció\nOriginària d'Europa, es conrea extensament a Holanda, Bèlgica, França i Alemanya. Amb les seves característiques actuals l'endívia va aparèixer al segle XIX en un petit poble de Brussel·les anomenat Evere.\nL'endívia està àmpliament difosa per Europa (oest, centre i sud), podent-se trobar també en el nord d'Àfrica i en algunes regions d'Àsia. En 1997 França va ser el principal productor mundial amb una quantitat de 200.000 t, seguit de Països Baixos amb unes 85.000 t i Bèlgica amb prop de 78.000 t.\nLa producció espanyola d'endívies és poc important tant en l'àmbit nacional com comparada amb la dels principals països productors. En 1995 es van conrear a Espanya 326 ha que van proporcionar 8.225 t amb un valor d'1.325 milions de pessetes.\nLa producció benvolguda d'endívies l'any 1995 a Espanya per comunitats va ser la següent:\nCastella-Lleó 213 6.031\nCastella-la Manxa 41 833\nAltres 12 161\nS'observa que el cultiu d'endívies a Espanya se centra a Castella-Lleó i Navarra.\nEn 1995 Espanya va importar unes 1.943 t de xicoires per un valor d'uns 385 milions de pessetes. En 1995 les exportacions espanyoles de xicoires a països de la UE van aconseguir 7.510 t amb un valor proper als 540 milions de pessetes. A països tercers es van exportar 1.593 t per un valor de 72,5 milions de pessetes. La majoria de les importacions i exportacions de xicoires són endívies.\nA Espanya el cultiu de l'endívia és minoritari i la superfície de cultiu està més o menys estabilitzada. Encara així, s'observa una lleugera però constant tendència a l'increment de les produccions.


mayo, 2017 | PORTAL22\nPosted on 18/05/2017 por portal22\nOna Barcelona (El Periódico)\nDe gust 2017\nPosted on 03/05/2017 por portal22\nCinc motius per estar feliç?\nCinc fantàstiques postes de sol, cinc fantàstics concerts a la fresca de la terrassa del Portal22.\nAixí és… torna el ‘De gust’! el cicle de petits concerts a la fresca.\nAquest estiu tornarem a viure els capvespres més bonics amb una magnífica selecció d’artistes amb qui una vegada més compartirem els millors moments de l’estiu!\nCom sempre, tots els directes començaran puntualment a les 20h. i l’entrada és gratuïta!\nEls motllos són per trencar-los. Ja sabiem que Renaldo & Clara era un grup de pop, però dins el pop també es poden fer girs i en aquest cas ens sorprenen amb una veritable filigrana. Dues paraules: llum i color. La vida és una tómbola -bé, potser ens hem passat amb l’analogia…- i toca dir adéu a la malenconia per mirar cap a fora. I regalar-nos unes cançons que fins i tot podrien travessar la boira hivernal de Lleida.\n«Ha estat trobar el final d’un laberint\ndesprés de perdre-m’hi a dins».\nAmb «Els afores», Renaldo & Clara acceleren el tempo i es reinventen. Descobrim ja el nou color amb el tema de presentació «Fent amics», un joc del gat i la rata tant per la seva alegria musical com per la història que relata. «Fins un altre dia» atresora una de les grans tronades del disc. La titular «Els afores» desprèn llum des d’un enfoc subtilment electrònic, mentre que «Monument» ens sorprèn amb detalls afro-pop i un final contundent. I sí, no hi manquen els intimistes marca de la casa: «Llindar absolut», «Els secrets»…\nPel que fa a les lletres, Clara Viñals deixa de banda la introspecció que presisida el disc de debut i es fixa ara en allò que té al voltant, tan a prop que a vegades costaria adonar-se’n. Prendre consciència del que t’envolta amb els cinc sentits. Dibuixar un mapa a través de les persones i els llocs que freqüentem, de les coses que ens passen. I explicant-ho tot amb un llenguatge a la vegada cru i sensible, depurat i concís, a vegades irònic, fins i tot àcid.\n«Tu ets els afores, vinc caminant.\nSi no ho faig ara no ho faré mai»\nEn paraules de Joan Miquel Oliver:\n«Si voleu sentir una de les cançons més ben fetes escrites mai en català, podeu escoltar ‘Gira-sols’ de Renaldo & Clara, segurament els dos minuts més ben aprofitats en la nostra música de tots els temps. Ara treuen disc nou «Els Afores» i em demanen unes paraules. I tant, qualsevol cosa si puc contribuir a l’òptim nivell de justícia estètica del nostre país.\nPlay. Aquí no van de bromes, Clara Viñals es posa a cantar de seguida: verb ràpid, rima lúcida, idees obtuses, harmonies estranyes, morro, passotisme, domini. Algunes frases soltes «no seria suficient però sí un detallet», «deixo d’estar confortable», «jo intento mantenir el bon gust», «ara em sobra però em faltarà després», «un altre ordre de prioritats», «en la perspectiva seràs un punt diminut per allà perdut»…\nÉs difícil explicar però diria que hi ha una cursa tranquil.la d’obstacles i que les solucions que es troben serien molt semblants a les que trobaria n’Alícia si en comptes de ser al país de les meravelles fos un personatge d’aquestes cançons. Tot divaga per una lògica que ens fa sentir la mateixa admiració que se’ns desperta davant d’una obvietat. Parlant de prioritats: el sentit comú per daumunt dels principis, fàcil per damunt de difícil, pràctic per damunt de filosòfic, adaptació per damunt de lluita… però també fa la impressió que si aquesta Clara tengués una metralladora en comptes d’una Telecaster faria una escabetxina, no sé, m’ho hauria de tornar a escoltar, ja us diré coses…»\nPAVVLA és el projecte musical de Paula Jornet (Sant Cugat, 1996). Amb un sol disc al mercat, «Creatures», PAVVLA acumula elogis a un disc debut que ha despertat interès més enllà del nostre territori, amb actuacions al prestigiós festival americà SXSW, Europa i festivals nacionals com el Primavera Sound. «Creatures» està format per deu peces que parteixen del folk més fràgil per revertir-se amb capes i més capes de melanconia pop, boirina electrònica i rock en fase esquelètica. Formes digitals i essències orgàniques que sonen com Daughter i Bon Iver perdent-se plegats a les profunditats d’un bosc espès, i on una estètica marcadament hivernal contrasta amb la calidesa hipnòtica d’una veu que captiva i commou des del primer moment.\nPau Vallvé torna amb un nou disc, bé, no un, sinó dos. Un disc doble amb 22 cançons. El 15è de la seva discografia i el 4t signat sota el seu nom. Després d’haver fet una gira de 90 concerts amb el seu anterior disc (Pels dies bons, 2014) incloent la gira europea sobre la qual va publicar una sèrie-documental de 14 capitols fa uns mesos, ara torna als escenaris i, com ja és habitual en ell, ho fa amb una nova formació, per presentar aquest nou disc doble en concert. Aquest projecte ja consolidat dins l’escena musical del mostre país, torna als escenaris amb un concert més elèctric i potent que mai.\n+ info: www.pauvallve.com\nCèlia Pallí (corista de Nelly Furtado) i el canta-autor sud-africà Francois Klark, uneixen forces per a presentar un treball exclusiu per a Catalunya aquest estiu 2017, únicament entre 30 de juliol i el 10 d’agost. Junts, presentaran cançons dels seus projectes respectius en versió acústica i amb duesta. En els concerts, Cèlia Pallí ens donarà un tast de les seves noves cançons que formaran part del seu proper disc (que sortirà a finals del 2017) i temes del seu primer disc, popularitzats a Catalunya per la sèrie «Cites» (TV3) com «I’ll Be Fine». El públic pot esperar un concert molt íntim i màgic on els protagonistes seran les veus.\nMenys és més. Després de consolidar-se com un dels grans noms de l’escena pop a Catalunya, Mazoni sorprèn amb un nou disc on torna a l’essència de la cançó acompanyat únicament de la seva guitarra i fent valer la seva veu.\n«Carn, os i tot inclòs» (Bankrobber, 2017) és un viatge cap al cor de les cançons per mostrar-ne allò que n’és imprescindible: la melodia i la lletra. No obstant les influències estilístiques són molt variades i van des del pop més melòdic («Part d’un tot», «Sol») fins al rock més contundent («Desig imbècil», «Opinió respectable»). Pel que fa a les lletres trobem des de les narracions llargues en forma de conte, filles d’altres cançons de Mazoni («Finis Terre») fins a lletres que tracten la part emocional («Mal, mel i mil i una nits») passant per la seva visió de l’escena política («Pedres»).\nAmb aquesta nova aventura, Mazoni, refunda el seu projecte per encarar nous reptes sense oblidar les cançons que l’han fet conegut com «Eufòria», «no tinc temps», «La promesa» o la recent «Ailodiu».


L'horari de les terrasses de Paiporta a debat - El Meridiano de L'Horta\nCompromís Paiporta ha denunciat que «el Partit Popular i el PSOE de Paiporta es tornen a unir per a fer ‘la pinça’ al Govern de Compromís en Paiporta. Aquesta volta ha sigut per aprovar una moció que afecta l’hostaleria del municipi en contra de l’acord arribat entre Govern i hostalers sobre l’horari de les terrasses. Al ple de l’ajuntament aquest dijous el Partit Socialista ha presentat una moció, sense cap informe tècnic ni prova per a modificar l’horari d’apertura de les terrasses dels bars i restaurants de Paiporta, avançant l’hora fins a les 8 del matí. La moció ha sigut recolzada, a més, amb els vots del Partit Popular i Ciudadanos. Els tres partits afirmen haver parlat en “cinc o sis” hostalers per confirmar que tots prefereixen eixe horari. La moció va en contra de l’acord al qual l’equip de Govern havia arribat amb els hostalers, que atenia també les recomanacions de l’informe tècnic, considerant tant els drets i interessos dels hostalers com el dels veïns de Paiporta», afirmen des de Compromís.\nLa norma que fins ara regulava l’horari de les terrasses establia que els bars i restaurants amb terrassa en un carrer o plaça de vianants poden obrir a les 9 del matí. A les 10, si el carrer no és de vianants. «Fins ara veïnat i terrasses hi havien mantingut la convivència, malgrat algunes queixes de veïns. Però fa unes setmanes, un desafortunat incident entre un veí i un hostaler va obligar a la policia a recordar la necessitat de complir l’actual ordenança per evitar conflictes. El 9 de gener, es va celebrar una reunió entre Beatriz Jiménez, la regidora d’Hisenda i Administració general, representants de l’hostaleria de Paiporta, la tècnica de patrimoni, el cap de la policia i la regidora de Comerç. Entre tots es va trobar la solució per respectar els drets i necessitats de les dues parts. S’optà per realitzar una proposta de modificació del reglament per equiparar els horaris dels carrers, de vianants o no, que podran obrir a les 9, amb mitja hora de marge per muntar, si no hi han cotxes aparcats. Després de la reunió i acord amb totes les parts, la regidora va proposar uns tallers de participació ciutadana en abril, on tots puguen debatre i consensuar la possibilitat d’ampliar l’horari acordat. Els veïns i veïnes de Paiporta necessiten aparcar a les zones per a terrasses, i tenen dret al descans sense sorolls i molèsties. Per altra banda, els hostalers volen oferir un horari de terrassa ampli. Però després de tot el treball de diàleg, el Partit Socialista va presentar una esmena en contra d’eixe acord, demanant que l’apertura fora a les 8, amb el suport del Partit Popular. Donada la impossibilitat que la modificació del reglament acordada pel Govern amb hostalers tirara endavant, es va retirar la proposta, moment que va aprofitar el Partit Socialista per a presentar la seua moció per modificar els horaris perquè les terrasses muntaren a partir de les 8».\nPer la seua banda des del PP expliquen que «davant les acusacions abocades per Compromís en un comunicat, en el qual se’ns acusa de» tombar «un acord i de» hooliganisme «, volem matisar que ens sumem a la proposta del PSOE al ple per garantir més drets als hostalers, sense incomplir la legislació que garanteix el descans dels veïns «.\nDes del PP de Paiporta «donem suport una proposta que beneficia aquells hostalers que volen obrir a les 9 del matí, però també a aquells que pretenen fer-ho a les 8 del matí. Sempre que es puga conciliar amb el descans dels veïns . La moció aprovada no «tomba» cap consens, i acusem l’edil Beatriz Jiménez de manipular el sentit de la moció, perquè l’hostaler que vulga obrir a les 9 podrà fer-ho, no obliga a res a ningú. El que no encaixa bé el govern de Compromís és que es tirin endavant propostes més elaborades i amb més contingut que les que ells porten al ple «.\n«Per demostrar el seu disconforme amb la moció de PSOE i PP», efirmen des de Compromís, «i donar suport a l’acord que havien treballat amb Govern i policia, els hostalers s’hi han organitzat per recollir 36 signatures del gremi al municipi. Açò és una prova més de la pinça que PSOE i PP estan fent a Compromís ara que s’acosten eleccions. Els veïns i veïnes de Paiporta necessiten aparcar a les zones per a terrasses, i tenen dret al descans sense sorolls i molèsties. Per altra banda, els hostalers volen oferir un horari de terrassa ampli. Tots junts hem treballat per satisfer als dos grups, respectant els seus drets i necessitats, aliens al ‘hooliganisme’ d’altres partits que hi han polititzat la mesura”, afirma la regidora d’Hisenda i Administració general. En Compromís creguem en el diàleg, el consens i el respecte per trobar solucions per a tots i totes. Així hem treballat i així treballarem per la Paiporta que volem. El que és segur és que ara que l’horari de terrasses s’hi ha avançat a les 8 del matí, la policia rebrà més queixes del veïnat”, assenyala.\nTags: compormís paiporta hostelers paiporta PP Paiporta PSOE Paiporta


PressReader - La Vanguardia (Català-1ª edició): 2018-11-30 - Alejandro Márquez\nDIR. GRAL. URBANISME D’ANDALUSIA\nLa Vanguardia (Català-1ª edició) - 2018-11-30 - SUMARI / LA SEGONA - Redacció\nEl fins ahir responsable d’Urbanisme de la Junta d’Andalusia, denunciat per assetjament sexual per una dona, va ser detingut i posat a disposició judicial. L’alt càrrec socialista va ser destituït el penúltim dia de la campanya electoral.\nEl director general d’Urbanisme de la Junta d’Andalusia, Alejandro Márquez, va ser destituït ahir després de ser detingut i posat a disposició judicial per haver assetjat presumptament una dona, de qui era amic i que el va denunciar.\nFonts del Tribunal Superior de Justícia van informar que Márquez va comparèixer davant del jutjat de violència de gènere de Huelva i el seu titular va decretar posar-lo en llibertat amb ordre d’allunyament de la denunciant.\nLa detenció, segons ABC, va tenir lloc diumenge després que la dona, amb qui l’alt càrrec pel que sembla mantenia una relació d’amistat, interposés una denúncia. Márquez va néixer a Huelva el 1973. Llicenciat en Dret i en Ciència Política i de l’Administració, va arribar a la direcció d’Urbanisme aquesta legislatura.


Acte d’entrega del premi Green Leaf 2019 a l’alcalde Antonio Balmón, de mans de Joanna Drake directora general adjunta de la Direcció General de Medi Ambient de la Comissió Europea / Foto PSC\nEn el marc de l’acte de presentació, l’alcalde de Cornellà, Antonio Balmón, rebrà el premi Green Leaf 2019 de mans de Joanna Drake, directora general adjunta de la Direcció General de Medi Ambient de la Comissió Europea. Tots dos dirigents signaran el document marc dels compromisos de la ciutat en temes de sostenibilitat i es farà un balanç del projecte municipal Cornellà Natura, pel qual la ciutat ha estat guardonada amb el premi Green Leaf.\nAixò suposa endegar actuacions en la línia de la potenciació i millora del patrimoni verd generat durant els darrers anys, i el desenvolupament de noves actuacions que cerquin l’encaix de la natura en la ciutat mitjançant la vertebració d’un seguit d’eixos verds: creació de zones de vianants, restricció del trànsit de vehicles, mesures contra la contaminació o la recuperació d’espais per a ús ciutadà.\nEn el darrer any, han finalitzat diverses actuacions emmarcades en aquest projecte, integrades en els eixos verds mencionats: la remodelació de l’avinguda dels Alps, reduint un carril per sentit, i del parc de Rosa Sensat, transformat en un parc dedicat a la lectura; les reformes de l’avinguda de Pablo Picasso i de l’avinguda de Sant Ildefons, on s’han ampliat les voreres per fer-ne un espai més verd i amable; la renovació del parc de la Infanta, o la conversió en zona amb prioritat per als vianants del carrer Verge de Montserrat. Totes aquestes actuacions han suposat al voltant de 6,3 milions d’euros d’inversió.\nPer a 2019 es preveuen realitzar obres al carrer de Montserrat Roig, al carrer de l’Avellaner, als carrers Urgell i Empordà, i al parc de Can Corts, dins del projecte Cornellà Natura.\nDins d’aquest marc, també s’han impulsat projectes divulgatius a les escoles i activitats de sensibilització entre la població com el Dia de la Creativitat, la celebració de la Setmana de la Natura, i iniciatives com els Diumenges Sense Cotxes. De la mateixa manera, 4,1 km de carrers s’han senyalitzat com a espais de cohabitació entre bicicletes i cotxes, limitant la velocitat a 30 km/h, com a mesura de pacificació del trànsit. A més, Cornellà es troba dins de la Zona de Baixes Emissions que restringeix el trànsit a certs vehicles quan hi ha un episodi de contaminació ambiental.


L’Ajuntament de Sant Quirze del Vallès reclama al Govern de l’estat espanyol el pagament dels ERTO | elsot.cat\nL’Alcaldessa ha fet arribar una carta al Govern de l’estat espanyol reclamant la tramitació urgent d’aquestes ajudes\nL’Ajuntament ha fet arribar al Govern de l’estat espanyol una carta reclamant el pagament de les prestacions per ERTO de forma immediata. El comunicat, signat per l’Alcaldessa, Elisabeth Oliveras, reclama “la màxima celeritat per ordenar el pagament donat que aquest retard posa en perill el benestar i la cohesió social que des de l’administració pública tenim el deure de garantir”.\nEn aquest sentit, el text recull la difícil situació “generada per la crisi sanitària de la Covid19 al nostre país, que ha afectat de forma molt severa a una part important de la ciutadania del nostre municipi, comarca i en conjunt del país afectant directament a les seves trajectòries professionals, però sobretot afectant les seves expectatives i esperances de vida.”\nPer això, l’Alcaldessa manifesta la seva màxima preocupació sobretot pels retards del tot injustificats que està patint la ciutadania respecte a la tramitació de pagaments de les prestacions vinculades als ERTO: “la situació de precarietat per la qual estan passant, i malauradament hauran de passar per qüestions laborals, diverses famílies és molt preocupant i es mereixen tota l’atenció i resposta a la qual s’hagi compromès l’administració pública de l’estat. Per aquest motiu, vull traslladar-li la meva màxima preocupació pels entrebancs, ineficiències, errors i sobretot pels retards del tot injustificats que està patint la ciutadania respecte a la tramitació dels pagaments de les prestacions vinculades als


Volta a Mallorca | Ermassets - BTT\nEl passat cap de setmana va tenir lloc la I edició de la Volta a Mallorca en bici dels Ermassets. Ens reunirem a les 7:15 a la placeta i , després de la foto de rigor, partim cap a Establiments, Coll des Tords, es Capdellà, Andratx, Estellencs, Banyalbufar i es Coll d’en Claret. El ritme era suau i el grup anava bastant compacte, ja que tothom sabia que quedaven molts de quilometres i desnivell.\nEn es Coll d’en Claret tenim un avituallament de luxe gràcies a en Joan Ribas. Sandvitxos de Nutella, fruits secs, refrescos i aigua, que ens donen energia per arribar fins a Sóller i afrontar la pujada cap al Puig Major. Cadascú agafa el seu ritme, alguns pujen fumant i d’altres pujen amb alguna “pàjara”, però ens reunim tots adalt per fer els quilometres de puja baixa fins a Can Gallet.\nUn bon dinar, unes cerveses i moltes rialles ens donen la darrera empenta per llançar-nos cap a Pollença i arribar a Can Picafort on farem nit. En total uns 170km i 3000 de desnivell positiu que no deixen indiferent a ningú.\nUna vegada arribats a l’hotel i dutxats, comença l’altre competició, la de beure birres, on hi ha ha 3 guanyadors destacats. Que dir de l’hotel.... crec que 60€ mai havien retut tant, les valoracions es queden a nivell personal. Després de sopar feim una copeta i uns futbolins, on els Maras Browlee són molt superiors a la resta de participants.\nEl segon dia costa molt engegar i seure damunt la bicicleta. Alguns es posen crema d’infant per aliviar les rosades, però poc afecte té. Anam direcció cap Artà on els dures pujades separen el grup per tornar-se a juntar arribats al poble.\nEs posa un ritme bastant alegre fins arribar a Santanyí on ens espera, gràcies a Agromart, un avituallament de luxe. Cerveses, plàtans, palmeretes de xocolata, meló, etc. Un 10!!!!!\nSeguim direcció a Sa Ràpita on menjam un bon menú i gràcies al bon allioli, ens en recordem durant unes hores de lo bé que hem menjat. Després toquen les rectes interminables de la zona del Cap Blanc, però amb un bon ritme les avancem de forma ràpida i lleugera.\nTranscorrem s’Arenal esquivant guiris i trens i passam el Molinar i Palma entre cotxes i semàfors. Arribam a Establiments i en queda la darrera pujadeta per arribar a Esporles i acabar la Volta a Mallorca. Segona etapa amb un total de 175km i 1500 de desnivell positiu.\nTot un èxit d’organització i de participació. Esperam poder-ho repetir l’any que ve i que encara siguem més i poder disfrutar i riure igual que férem. Voldria destacar a dos nou vinguts, que fa molt poc que van amb bicicleta, i que apart de fer-nos riure molt, han acabat sa Volta com els millors. Enhorabona Fran i Miquel Heredia, sou grans.\nPublicat per Mateu a 13:33\nProves de Material (9)\nBernat Amengual - Usa el Talón!\nMiquel Àngel Llompart\nQuin ermassets és més sexy?\nQui és es més goranot quan anam amb bici??\nQuina es la frase més repetida?\nQue podem fer per "animar" el tio Busquis?\nQuan tornarà en Pinxo a ser Biker\nQui va sempre "tirant tirant" davant?\naquest és es blog dels Ermassets, secció btt. Visitau la nostra web principal per a més informació sobre altres seccions...\n© Ermassets - BTT - All Right Reserved


Les mares amb fills obesos no volen veure la realitat | notícies 2022\nLes mares amb fills obesos no volen veure la realitat\nEl mirall no funciona massa bé per a aquells amb pocs quilos de més: segons una investigació presentada a la darrera conferència Nutrició, Activitat Física i Metabolisme / Epidemiologia i Malalties Cardiovasculars de la American Heart Association, tendeixen a veure-se. (i per veure l’altre) menys grassoneta del que són. Cosa que pot resultar consolant des del punt de vista psicològic, però, de fet, és difícil posar en marxa un "pla" per baixar de pes, ja que penses que no necessites gaire.\nESTUDI: La investigació es va realitzar sobre una mostra de dones i nens que vivien a la ciutat; es van mesurar alçada i pes, de manera objectiva per avaluar si eren pesos normals, sobrepès o obesos, i després anar i preguntar directament a cada participant com es veien. Doncs bé, els resultats són massa clars: el 66 per cent de les dones tenien uns quilos de més o eren francament obesos, el mateix va passar pel 39 per cent dels nens. Tot i això, el 82 per cent de les dones obeses van menystenir el seu pes considerable, enfront del 43% de les dones amb sobrepès "només" i el 13% de les dones amb pes normal. És a dir, a mesura que augmenta l’agulla de l’escala sembla disminuir la capacitat de ser objectiva quan es miren al mirall: les persones amb pes normal poques vegades subestimen el seu pes, gairebé totes les dones obeses es veuen una mica més “magres”. del que són realment. La mateixa història va ser quan van ser entrevistats els nens: el 86 per cent dels nens obesos o amb sobrepès van creure que tenien menys quilos del que realment, només el 15 per cent dels nens sense problemes d’equilibri va subestimar el seu pes.\nMOMS: el que potser sembla més “perillós” és la incapacitat de les mares per jutjar els fills: una mare d’un fill obès o amb sobrepès de cada dos creu que el nen no té cap problema i creu que el nen té un pes normal. Una mica més realistes els fills, que en el 41% dels casos pensaven que la seva mare abundant hauria de perdre uns quants quilos; Dit això, tanmateix, si els fills de dones carnisses indicaven el contorn d'una figura femenina "sana", sempre triarien imatges de dones plomoses. Com si digués que tenir una mare que té una mica de sobrepès porta als seus fills a creure que el cos ideal és grassonet del que hauria de ser. Aquesta incapacitat de veure la realitat no és gens nova: fa temps que les investigacions havien demostrat que tres de cada quatre pares desconeixen els problemes de pes dels fills. És certament alguna cosa preocupant, perquè admetre que té un problema de pes o que el seu fill necessitaria una dieta, és el primer pas per intentar posar-hi remei. Nicole Dumas, la cap del nou estudi nord-americà, apunta: "Sembla que la majoria de les mares i els nens amb uns quants quilos de més no s’adonen que han de perdre pes i que ho han de fer en primer lloc per la seva salut si ho és. un sobrepès substancial o una obesitat real. Malauradament, sembla que l'obesitat s'ha convertit en una norma gairebé acceptable en algunes famílies: de fet, hi ha una mena de "barrera" psicològica per a la reducció de pes, quan no es pot veure la realitat i continua creient que no necessita perdre els quilos addicionals ». En definitiva, primer necessitaríem un bany de realitat, sobretot pel que fa als nens: un nen massa carnós no hauria de ser considerat de bona manera "grassonet", cal fer-lo perdre pes ensenyant-li un estil de vida correcte.


Celebrem la I Jornada d’Actualització en Osteoporosi del CSAPG – CSAPG\nTindrà lloc el dimarts 5 de novembre a la Sala d’Actes de l’Hospital Comarcal Alt Penedès\nEl proper dimarts 5 de novembre celebrem la Jornada d’Actualització en Osteoporosi a la Sala d’Actes de l’Hospital Comarcal de l’Alt Penedès, a Vilafranca del Penedès. Ja estan obertes les inscripcions per assistir-hi.\nAquesta Jornada, organitzada pel Servei de Reumatologia del Consorci Sanitari Alt Penedès-Garraf (CSAPG), està dirigida a professionals de salut de l’assistència primària i especialitzada que atenen a pacients amb Osteoporosi.\nPodeu fer la inscripció en aquest link.\nClica aquí per consultar el programa.


Partit Liberal Conservador - Viquipèdia, l'enciclopèdia lliure\n(S'ha redirigit des de: Partit Conservador (Espanya))\n(es) Partido Liberal-Conservador\nEl Partit Liberal Conservador (o simplement Partit Conservador) és una de les dues formacions polítiques, juntament amb el Partit Liberal, que estructuraren el sistema turnista propi de la Restauració espanyola de 1874 mercè el Pacte del Pardo de 1885. Es deia Liberal Conservador perquè va admetre alguns principis polítics dels liberals, com el sufragi universal masculí i la llibertat de cultes.\nEl gran impulsor del sistema i del partit fou Antonio Cánovas del Castillo que aglutinà al seu entorn vells moderats, la majoria dels unionistes, progressistes constitucionals desenganyats de la revolució del 68, el mateix 1869 amb la pretensió de ser el continuador de l'antic Partit Moderat. El partit queda constituït el 1875 i tenia com a principals eixos la Monarquia alfonsina, la religió catòlica, l'orde social i el sufragi censatari. La seva base social la formaven nobles, grans burgesos i importants terratinents.\nFins als darrers anys del segle xix Cánovas del Castillo va ser la peça fonamental del Partit Conservador que s'enfrontà en la guerra carlina i les guerres de Cuba. Després de l'assassinat de Cánovas la disputa dins el partit afavorí a Antoni Maura que assumí la direcció desplaçant-ne Francisco Silvela, cap del 1897 al 1903, fins a 1909. La Setmana Tràgica porta una forta campanya contra Maura que porta a la seva dimissió com a president del govern i l'escissió del partit entre mauristes i idonis el 1913. El líder conservador dels anys 10 del segle xx fou Eduardo Dato fins al seu assassinat. La proclamació de la dictadura de Miguel Primo de Rivera el 1923 va dissoldre el partit. Després de 1930 Gabino Bugallal y Araujo va intentar reconstruir el partit, però l'arribada de la Segona República Espanyola ho va frustrar.\nEl partit polític va desaparèixer el 1931.\nMembres destacats del Partit Conservador[modifica]\nA Wikimedia Commons hi ha contingut multimèdia relatiu a: Partit Liberal Conservador\nObtingut de «https://ca.wikipedia.org/w/index.php?title=Partit_Liberal_Conservador&oldid=25144494»\nLa pàgina va ser modificada per darrera vegada el 4 oct 2020 a les 00:27.


Més d'una vuitantena de persones participen a la V edició del Fòrum de Turisme de la Selva a Sant Hilari Sacalm\nLa ponència marc s’ha centrat en“Cicloturisme, ciclisme i BTT, un valor turístic en alça” amb Argelers com a destinació turística convidada i Lloret com a destinació turística del territori\nMés d'una vuitantena de persones han participat a la V edició del Fòrum de Turisme de la Selva, que enguany s’ha celebrat aquest divendres, 24 de novembre a l'Espai Aqua de Sant Hilari Sacalm. Cada any el Fòrum s’emmarca en un sector turístic diferent, enguany la ponència marc ha estat dedicada al “Cicloturisme, ciclisme i BTT, un valor en alça” amb Argelers com a destinació turística convidada i la ponència marc a càrrec de Ludovic Récha i Aurelie Charles. En el marc d’aquesta ponència també s’ha presentant la destinació turística del territori: Lloret de Mar, a càrrec de Cristina Rebled.\nPrèviament, el president del Consell Comarcal de la Selva, Salvador Balliu, el conseller de Turisme i president de l’Associació de Turisme La Selva, Comarca de l’Aigua, Quim Vivas, i l’alcalde de Sant Hilari Sacalm, Ramon Vaciana, han donat la benvinguda a tots els assistents i han fet la presentació oficial d’aquesta edició.\nEn un primer bloc s’ha fet la presentació de dues destinacions cicloturístiques, Argelers i Lloret de Mar. En un segon bloc, el Patronat de Turisme Costa Brava Pirineu de Girona ha presentat el Club de Màrqueting Turisme Esportiu (Ciclisme i BTT) a càrrec d’Agnès Güell i Gerard Franch. També el Consorci de les Vies Verdes de Girona ha donat a conèixer el segell Bed & Bike, de la mà d’Àngel Planas.\nEl tercer bloc del fòrum s’ha centrat en la presentació dels casos pràctics dels agents del territori vinculats amb el cicloturisme con són el Consell Comarcal de la Selva amb la presentació del projecte Tourdera; seguit de la presentació de l’empresa Traveltec, agència receptiva de turisme actiu; i de l’empresa Wikiloc, sobre aplicacions en línia. Les darreres intervencions han estat per l'empresa Pedals de Serrallonga, agència receptiva de BTT; i Evenia Travel, Agència receptiva de turisme actiu.\nEl Consell Comarcal de la Selva s'adhereix a la Setmana Europea de la Prevenció dels Residus amb la...\nEl programa comarcal de prevenció, que l'ens comarcal ha redactat durant el 2018, preveu diverses accions encaminades a la reutilització dels residus...\nEl Consell Comarcal i l'Ajuntament de Caldes organitzen una xerrada "Parlem de residus" per...\nEl Consell Comarcal de la Selva juntament amb el consistori caldenc ha iniciat engegat una campanya per millorar l’ús del contenidor marró. Amb accions...\nEl Fòrum de Turisme està dedicat a "Cultura i turisme: un binomi en perfecte...\nEnguany, la ponència marc anirà a càrrec de Dolors Vidal, docent i investigadora en turisme cultural a la Universitat de Girona Els...\nEl Consell Comarcal de la Selva organitza una jornada amb motiu del Dia Internacional envers les Dones...\nLa Taula de Testimonis serà un dels moments més emotius de la sessió El Consell Comarcal de la Selva commemorarà el Dia Internacional...\nBouba Sabally del CA Lloret guanya el Cros de Sant Hilari Sacalm\nAquesta és la primera victòria de l’atleta al Circuit Gironí de Cros En la categoria femenina la guanyadora ha estat Marina Guerrero del CA...\nPrèviament es realitzen formacions a diverses poblacions de la comarca on se’ls dona les eines necessàries El Consell Comarcal de la...\nEl Consell Comarcal de la Selva ha incorporat sis joves en contracte de pràctiques per un període de sis mesos. L’ens comarcal s’ha acollit a la...


Algú que està molt a la vora de Pep Guardiola em va comentar a mitja temporada: “Liverpool i Chelsea estan entrenats per dos alemanys, i es nota, perquè els seus jugadors corren molt, fan una gran pressió amb bons davanters i bons defenses que ocupen molts espais, però això vol dir que sempre hi ha algun partit que queda massa obert i per això es deixen punts. Als partits del Pep, en canvi, el 95% de les vegades passa el que ell havia imaginat”.\nMirem què diu el palmarès. Pep Guardiola va marxar del Barça el 2012, va estar un any a Nova York, se’n va anar a Munic i des d’aleshores ha guanyat la lliga els anys 2014, 2015, 2016, 2018, 2019, 2021 i 2022. Set lligues en vuit temporades. Amb les tres del Barça, Guardiola ha guanyat deu lligues en tretze temporades. En total, 32 títols en aquests tretze anys.\nL’excel·lència de Guardiola, a més a més, no es mesura només amb trofeus, sinó amb estil. Des del Barça del sextet fins avui, Guardiola ha deixat per sempre la seva signatura en un esport que es juga a tot el planeta. Lògicament, que un dels millors entrenadors de futbol de tots els temps sigui culer i, en canvi, estigui omplint les vitrines de bavaresos i anglesos és una anomalia d’aquelles que la història del Barça en farà passar comptes.\nLes càmeres van mostrar aquest diumenge fugaçment Pep Guardiola plorant, abraçat a Manel Estiarte. No l’havíem vist plorar des del sextet del 2009. Moltes emocions acumulades. El duel amb el Liverpool de tot l’any estava sent d’infart ahir a la tarda, i l’any s’havia complicat en les eliminatòries de Champions amb els dos Madrids. A la capital d’Espanya es va haver de sentir dir de tot. Guanyador, brillant, català i independentista, tot això no es perdona.


He omplert la banyera d'aigua freda.: En ocasions veig... Mous.\nPublicat per Jordi a les 17:52\nVes i pregunta-li si tornarem a sentir la cançó de: copa, lliga xampions....\n10 de gener de 2011 a les 18:13\nEm sembla que veiem aquest nom fins i tot a la sopa...\nHahahahaha ostres, JORDI, aquesta nit patiré terribles malsons...\n"A veces veo MOUS..."\nCalla calla, ara si que en veurem de Mous, només faltava que li donessin aquest premi!!! Pfffffffffff quins dies que ens esperen!!\n10 de gener de 2011 a les 19:34\nJa pots anar dient, però l'han anomenat (i força justament) el millor entrenador de l'any. S'ho mereix, i per més que sigui un boques i no ens agradi el seu estil, Sneijder, jugador actualment de l'Inter que hauria d'haver estat entre els tres finalistes en el lloc d'Iniesta, quan ha sortit per formar part del millor 11 de l'any ha declarat davant de tothom que donava les gràcies a Mourinho que per ell era el millor entrenador del món. I si els jugadors parlen tan bé d'ell, serà per alguna cosa. Si vol fer de vident, que ho faci. Serà perquè pot.\nMira que em cau malament aquest paio......no més falta veure'l per tot arreu\n10 de gener de 2011 a les 21:26\nJo crec que s'està intentant treure uns dinerons per a poder comprar-se un davanter que el senyor Floren no li vol portar!\nAvui es veu que li han donat el premi al millor entrenador. Millor, com més alt, més dura serà la caiguda!\n10 de gener de 2011 a les 23:06\nNo t'estranyi que sigui una estratagema de la persona vident aquesta per a guanyar-se clients. Hi ah gent que, pel negoci, tenen molt bona vista!\n10 de gener de 2011 a les 23:32\nMama: Trucaré a veure què diu...\n_MeiA_: eh que sí? Uff quina ràbia!\nAssumpta: Sí, sí, en ocasiones veo Mous!! Per cert, com portem allò?\nalba: sí, sí, vergonyós. És el que més títols va guanyar l'any passat, això és cert, però l'exemple que dona a la gent no és el més indicat perquè li donin premis.\nXeXu: Et nomeno Mourinhista de l'any!! Home, que som del Barça!! ;-)\ngarbi24: com diu la _MeiA_, fins i tot a la sopa!\nEl porquet: hahaha ostres, no havia pensat en aquesta possibilitat! Aquest any, caurà de l'àtic de la torre Mapfre!\nAlbert B. i R.: sí, sí, també, però jo hagués triat el nom de Mestre Guardiola o Mestre Parera (el de Nadal a tres bandes)!\n11 de gener de 2011 a les 9:49\nA mi si em passés això que et passa a tu aniria de pet al metge...\njordi, suposo que hauràs dormit amb tots els llums de casa oberts, oi? quina por!!!\n11 de gener de 2011 a les 12:08\nSànset: el pet me l'acabo de tirar, i si deixem això del metge? ;-)\nmurga: evidentment. He rebut una trucada de felicitació per part d'Endesa pel meu augment en el consum de llum.\n11 de gener de 2011 a les 13:17\nAi, JORDI... malament, malament, les muses m'han abandonat :-)\n11 de gener de 2011 a les 20:27\nJordi, quan deixis de veure MOUS (hehehe) ens faràs la teva llista de LLIBRES LLEGITS? :-))\nPer cert, ja t'he contestat a la pregunta de Roverandom de Tolkien i El retrato de Dorian Gray :-)\n12 de gener de 2011 a les 2:04\nJORDI, deixa el Feisbuc, home i vine una estoneta al món blogaire...\nDeia que... a veure quan poses la teva llista de llibres del 2010!! que ja és horaaaaaaaaaaaaaa :-DDD\n13 de gener de 2011 a les 13:14


El dilluns del pont del Pilar ens va retornar un col·lapse com els d’abans\nActualitzada 16/10/2021 a les 19:44\nEls dies del pont del Pilar, de diumenge a dimarts i especialment el dilluns, les valls es van aturar per acumulació de visitants. Algú de ben gran va arribar a dir que no recordava res de semblant des dels temps del duralex.\nEls comerciants, que s’acostumen a lamentar –com els pagesos– que les seves “collites” són sempre dolentes, aquesta vegada no van deixar anar cap queixa i els hostalers, sempre més optimistes, parlaven d’una ocupació com “les d’abans de la pandèmia”.\nEl nostre país és ben proper al Principat veí del sud i, relativament, a d’altres contrades dels Estats veïns. Una destinació propícia per a una escapada breu com la que es presentava, i que s’havia sabut “vendre” des de feia ja temps com a segura, també des del punt de vista sanitari.\nLes estadístiques oficials parlen d’èxit turístic i el van anar il·lustrant amb dades: arribada –i posterior sortida– de més de cinquanta mil vehicles, cues de fins a set quilòmetres per traspassar la frontera cap endins i embussos a l’interior, aparcaments plens i d’entrades taponades per conductors portats per la desesperació a esperar que algú sortís per poder entrar-hi...\nFins i tot qui va optar per fer cas del consell reiteratiu d’emprar el transport públic, segons a quina hora i de baixada de les parròquies altes i centrals, es va trobar igualment amb l’aturada general. Explicaven a qui volia escoltar que la mitja hora curta habitual per arribar d’Encamp al centre de la capital es convertia fàcilment en més d’una hora i que, impossibilitats per completar més trajectes, a l’interior de l’estació nacional “dormien” un parell de vehicles de la cooperativa amb el rètol de “fora de servei”.\nEls inconvenients, compensatoris de l’economia en temps de crisi com aquests, fins i tot s’agraïen, amb el record encara tendre de confinaments i immobilitat, de paisatges urbans deserts i establiments públics tancats.\nSorgia el record d’aquella anècdota explicada per l’exsíndic Josep Maria Beal (a.c.s.) de quan el turisme no tenia dies de festa ni horaris. Un dia, encabat de dinar, va anar a obrir la botiga de la família. Al davant hi havia una cua enorme. I els qui esperaven el van començar a xiular i a escridassar. Però els va silenciar amb eficàcia: “Si no us obro, seguireu sense poder entrar!”\nMolts i moltes ja no imaginaven (imaginàvem) aquest nou episodi de paralització a carrers i carreteres, com els de feia dècades. I va començar el joc d’imaginar solucions caricaturesques: uns lluminosos a l’entrada del Runer i del Baladrà, que engeguessin l’avís de complet, com els que hi ha a l’entrada dels aparcaments. Una obligació de reserva de plaça, de cita prèvia com a les institucions. Una taxa turística dissuasòria, sobretot per a algunes dates, com deien que volien implantar a Venècia...\nLa Fira de la capital serà un altre atractiu per als visitants, el cap de setmana vinent. Potser tornaran a venir les famílies catalanes que acostumen a aprofitar l’escapada per comprar els forfets d’esquí al preu d’oferta.\nDe moment, si es torna a repetir una congestió com la del darrer pont, potser és molt probable que tornem a sentir el silenci, cap queixa pels problemes de trànsit ni d’aparcament, per rendibles.